Diari Oficial de la Generalitat Valenciana


Sumari del DOGV 3320, del 01-09-1998 (1998/6390)

ACORD de 28 de maig de 1998, de la Comissió Territorial d'Urbanisme de València, relatiu a la modificació número 22 del Pla General d'Ordenació Urbana de Llíria.
-----------------------------------------------------------------------------------------------------------------------------------------------------------------

### Dades del document

Número de DOGV
:   3320

Data del DOGV
:   01-09-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6390


Data del document
:   28-05-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de maig de 1998, de la Comissió Territorial d'Urbanisme de València, relatiu a la modificació número 22 del Pla General d'Ordenació Urbana de Llíria. [1998/A6390]
  
Vist l'expedient remés per l'Ajuntament de Llíria, referit a la modificació número 22 del Pla General d'Ordenació Urbana, i de conformitat amb els següents:
  
Antecedents de fet
  
Primer
  
El projecte se sotmeté a informació pública mitjançant acord del Ple de l'Ajuntament en sessió del dia 30 d'octubre de 1997. Després del pertinent període d'exposició pública, en el qual es presentaren dues al·legacions, s'aprovà provisionalment pel mateix òrgan en data 5 de març de 1998, i té entrada l'expedient en el Registre de la Comissió Territorial d'Urbanisme de València en data 25 de març de 1998.
  
Segon
  
El projecte consta de memòria i plans d'informació i d'ordenació.
  
Tercer
  
L'objecte de la modificació és doble. D'una banda es pretén l'ampliació de la superfície destinada a llar de jubilats al carrer de Sant Francesc en uns 392 metres quadrats a costa d'una zona verda confrontant, i es qualifica al mateix temps com a zona verda una superfície de 712 metres quadrats confrontants amb el dit equipament, l'ús actual del qual és el d'espai lliure. La present modificació es justifica en la necessitat d'afrontar les creixents demandes que es produeixen respecte del dit servei
  
La segona part de la modificació consisteix en la reforma d'usos en algunes illes de la zona d'equipament denominada Fatex, que afecta parcel·les qualificades de zona verda. El global del present punt suposa un increment dels sòls dotacionals en 7.130 metres quadrats, i no hi ha increment d'aprofitaments lucratius.
  
Quart
  
Durant la tramitació de l'expedient s'ha sol·licitat informe, amb data 30 de març de 1998, a la Unitat de Patrimoni de la Conselleria de Cultura, Educació i Ciència, sense que fins a la data s'haja rebut contestació.
  
Cinqué
  
Llíria té Pla General d'Ordenació Urbana aprovat definitivament per la Comissió Territorial Provincial d'Urbanisme en sessió del 25 de novembre de 1985, i s'ha tramitat fins a la data gran nombre de modificacions, cosa que, unit a l'obsolet de l'instrument de planejament general vigent, han produït que la Comissió Territorial d'Urbanisme de València indicara a l'Ajuntament la procedència de revisar el pla general.
  
Sisé
  
La Comissió Informativa de la Comissió Territorial d'Urbanisme de València, en sessió del 26 de maig de 1998, emeté informe relatiu al projecte que ens ocupa, i així es compleix allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon
  
La documentació està completa, a l'efecte del compliment d'allò que s'ha preceptuat en l'article 27 de la LRAU.
  
Tercer
  
En les dues parts de la modificació que es presenta per a la seua aprovació es produeix una alteració en la qualificació jurídica d'unes determinades zones verdes. No obstant això, és necessari fer constar que, per al cas de l'ampliació de la llar de jubilats, la modificació no altera substancialment la configuració de la zona; és més, el dit canvi de qualificació és conseqüència de les necessitats d'ampliació d'un element dotacional sense aprofitament lucratiu, la qual cosa obliga a considerar com a motor de la modificació l'ampliació citada, i es percep un increment del sòl qualificat de zona verda en parcel·la fronterera a aquella de què es detrau el dit ús per a ampliar el local dels jubilats.
  
Respecte de les modificacions a la zona denominada Fatex, es perceben determinats canvis de qualificació en dues zones verdes. En aquest punt cal al·ludir a la circumstància que es tracta d'una zona en el seu conjunt d'ús dotacional, i que la present modificació produeix un increment de sòl dotacionals de 7.130 metres quadrats, la destinació del qual és el de zones verdes, per la qual cosa el resultat final és l'ampliació dels usos dotacionals i es redueixen els lucratius. A l'anterior cal unir que la modificació no té per objecte principal reformar les zones verdes, sinó que pretén habilitar sòls per a construir una piscina coberta; com a conseqüència d'això es fa necessària la reordenació del conjunt.
  
Per tot l'anterior no és necessari requerir informe al Consell Jurídic Consultiu Valencià ni al Consell Superior d'Urbanisme.
  
Quart
  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
Cinqué
  
La Comissió Territorial d'Urbanisme, a proposta del subsecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis menors de 50.000 habitants, de conformitat amb allò que s'ha disposat en els articles 55.1 i 39 de la LRAU, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha exposat, la Comissió Territorial d'Urbanisme, en sessió del 28 de maig de 1998,
  
acorda
  
Aprovar definitivament la modificació número 22, llar del jubilat, del Pla General d'Ordenació Urbana de Llíria.
  
L'Ajuntament de Llíria haurà de notificar el contingut del present acord a tots els particulars interessats en l'expedient de referència.
  
Contra la present resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de la present publicació.
  
Tot això sense perjudici que es puga exercitar qualsevol altre recurs que s'estime oportú.